Covid-19-statistieke: Net meer as 1 100 nuwe gevalle(Argieffoto: Unsplash) Suid-Afrika het altesame 1 187 nuwe gevalle van Covid-19, nadat minder as ŉ duisend gevalle die vorige dag in die land bevestig is. Dr. Zweli Mkhize, minister van gesondheid, sê die algehele infeksiesyfer staan nou op 1 586 148. Die sterftesyfer weens Covid-19 staan nou op 54 511, nadat nog 59 sterftes bevestig is. Hiervan was sewe in die Oos-Kaap, drie in die Vrystaat, 21 in Gauteng, vier in KwaZulu-Natal, 20 in Limpopo, een in die Noord-Kaap en drie in die Wes-Kaap. Geen sterftes is in Mpumalanga of Noordwes bevestig nie. Die herstelkoers bly op 95% en tot dusver het 1 509 656 mense van die virus herstel. Aktiewe gevalle is net-net hoër as tydens die vorige dag se bywerking en staan nou op 21 981. Altesame 24 040 toetse is in die voorafgaande 24 uur vir Covid-19 gedoen. In hierdie stadium is 339 655 gesondheidswerkers teen die virus ingeënt.